FI Euroopan unionin virallinen lehti CE 78/309

(2004/C 78 E/0311)

KIRJALLINEN KYSYMYS E-3662/03

esittäjä(t): Glyn Ford (PSE) komissiolle

(9. joulukuuta 2003)

Aihe: Botswanasta peräisin oleva naudanliha, eläinkanta ja kestävä kehitys

Vaalipiirini asukas on kertonut, että Botswanan hallitus on aikeissa aidata maa-alueita pyrkiessään lisäämään maan naudanlihan tuotantoa, joka on nähdäkseni suurelta osin tarkoitettu EU:n markkinoille. Toimenpiteen vaikutus paikalliseen luontoon, yhteisöihin ja matkailuteollisuuteen olisi huomattavan suuri.

Voiko komissio vahvistaa, että toimenpide on vastoin EU:n ympäristö- ja sosiaalinormeja? Aikooko se painostaa Botswanan viranomaisia harkitsemaan toimenpidettä uudelleen ottaen huomioon, että EU on botswanalaisen naudanlihan tärkein maahantuoja?

Poul Nielsonin komission puolesta antama vastaus

(26. tammikuuta 2004)

Komissio on tietoinen Botswanan hallituksen aikeista muuttaa Ngamilandin alueen olemassa olevaa karja/villieläinaitauksien verkostoaan samoin kuin asiaan liittyvästä viimeaikaisesta kehityksestä. Tässä yhteydessä aiotaan pystyttää uusi eläintautien leviämistä ehkäisevä aita tarkoituksena laajentaa suu- ja sorkkataudista vapaata aluetta.

Vaikka aitasuunnitelmien ja Euroopan kehitysrahaston alaisten Botswanassa tällä hetkellä rahoitettavia hankkeita koskevien budjettikohtien välillä ei olekaan suoraa yhteyttä, komissio ja sen Botswanan-lähetystö, jotka ovat tietoisia asiaan liittyvistä tärkeistä kysymyksistä, pitävät yhteyttä asianomaisiin eri tahoihin, muun muassa valtiosta riippumattomaan Environmental Investigation Agency -ympäristöjärjestöön. Myös Botswanan hallituksen kanssa käydään säännöllistä vuoropuhelua luonnonvarojen suojelusta.

Botswanan ja Yhdistyneen kuningaskunnan kehitysministeriön (Department for International Development) rahoittamaa Ngamilandin eläintautien leviämistä ehkäisevien aitojen ympäristöarviointia koskevassa kertomuksessa (Environmental assessment of veterinary fences in Ngamiland) eritellään erilaisia teknisiä vaihtoehtoja. Asiakirja on kattava tietolähde Okavangon deltan ympäristövaikutusten tarkastelulle. Komission tietojen mukaan Botswanan hallitus ei ole vielä tehnyt päätöstä mistään tietystä vaihtoehdosta; sen käsityksen mukaan Botswanan hallitus suunnittelee täydentäviä tutkimuksia (erityisesti sosioekonomisista vaikutuksista) kertomuksen suosituksen mukaisesti. Lähetystö arvioi, että asia ratkaistaan uudelleen käynnistettyjen paikallisten keskustelujen sekä Botswanan asianomaisten tahojen poliittisen vuoropuhelun avulla.

Karjanhoidon merkitystä Ngamilandin väestön elannolle ei voida väheksyä. Olisi huomattava, että toisin kuin muissa eteläisen Afrikan maissa suurin osa vientiin tarkoitetusta lihasta tulee Botswanassa pientilallisilta, joiden karjaa valvotaan suu- ja sorkkataudin varalta, vaikka vientiä ei harjoitettaisikaan. Suu- ja sorkkataudin valvonnalla on näin myönteisiä vaikutuksia köyhyyden vähentämisen kannalta. Valvonnassa käytetään apuna monia eri keinoja, joista yksi on erilaisten aitojen pystytys.

Yleisemmästä kehitysnäkökulmasta keskustelu kuvastaa maankäytön suunnittelun tärkeyttä erityisesti laidunalueilla ja myös Botswanassa. Karjanhoidon ja luonnonsuojelun kestävän rinnakkaiselon edellytysten määritteleminen ja luominen vaativat määrätietoisuutta, voimavaroja ja tehokkaita toimia, ja niissä on löydettävä tasapaino niin luonnonsuojelun kuin karjanhoidonkin etujen välillä.

Komissio jatkaa tilanteen tarkkaa seurantaa. Se on äskettäin tavannut Environmental Investigation Agency -järjestön edustajia kuullakseen näiden näkemyksiä ja saadakseen lisätietoja.